
				EBAZPENA, 2021eko azaroaren 23koa, Garraio Azpiegituren zuzendariarena, zeinaren bidez jendaurrean jartzen baita «Lezamako Kurtzeako geltokirako irisgarritasuna hobetzeko proiektuak» ukitutako ondasun eta eskubideen zerrenda.

				2021eko urriaren 26ko Ebazpenaren bidez, «Lezamako Kurtzeako geltokirako irisgarritasuna hobetzeko proiektua» onetsi zen.

				Proiektuaren xedea da Lezamako Kurtzeako geltokirako irisgarritasuna hobetzeko beharrezkoak diren jarduketak ezartzea.

				Gaur egun, espaloiek 2 metro baino gutxiagoko zabalera dute, eta geltokiko sarrera nagusian ez dago oinezkoen trafikoa ibilgailuen zirkulaziotik babesten duen barandarik.

				Arazo horiek konpontzeko, proiektuak igogailutik gertu dagoen espaloia handitzea eta geltokiko sarbidearen parean baranda bat jartzea ezartzen du.

				Lursailak lortzeko eta ukitutako ondasun eta eskubideak kudeatzeko, proiektuak ondasun eta eskubide horien identifikazioa biltzen du. Horretarako, desjabetzeen eranskinean ageri dira lurzatien zerrenda eta planoak.

				Organo honek eskumena du garraio-azpiegituraren arloko jarduerak betearazteko beharrezkoak diren desjabetze-espedienteak izapidetzeko, Eusko Jaurlaritzako Lurralde Plangintza, Etxebizitza eta Garraio Sailaren egitura organikoa eta funtzionala ezartzen duen urtarrilaren 19ko 11/2021 Dekretuaren 16.2.c) artikuluak xedatzen duenaren arabera.

				Trenbide Sektorearen irailaren 29ko 38/2015 Legearen 6.2 artikuluak xedatutakoaren arabera, beste lursail batzuk erabili beharra dakarten trenbide-lineen proiektuak, horien tarteak edo tren azpiegituraren beste elementu batzuk eraikitzeko proiektuak edo lehendik zeuden azpiegiturak aldatzeko proiektuak onartzen direnean, onespenak berekin ekarriko du onura publikoaren edo gizarte-interesaren deklarazioa, lursail horiek okupatu beharra izatea eta okupazio hori premiazkotzat deklaratzea, ukitutako eta identifikatutako ondasun eta eskubideen nahitaezko desjabetzearen ondorioetarako.

				Nolanahi ere, proiektua onartzeak inplizituki berekin dakarren arren proiektuak ukitutako ondasunak eta eskubideak okupatu beharra, Nahitaezko Desjabetzeari buruzko 1954ko abenduaren 16ko Legearen 17.2, 18 eta 19.2 artikuluek ondasun eta eskubide horien xehetasunak jasoko dituen zerrenda egin eta jendaurrean jarri behar dela ezartzen dute, nahi duenak alegazioak eta datuak aurkeztu ahal izan ditzan, okerrak zuzentzeko eta interesdunak zein diren ondo zehazteko.

				Hortaz, aipatutako xedapenak, horiekin bat datozenak eta aplikatu beharreko gainerakoak ikusirik, honako hau

				

				EBAZTEN DUT:

				Jendaurrean jartzea «Lezamako Kurtzeako geltokirako irisgarritasuna hobetzeko proiektuak» ukitutako ondasun eta eskubideen zerrenda, ebazpen hau azken aldiz argitaratu eta hurrengo hamabost (15) egun balioduneko epean alegazioak aurkeztu ahal izan daitezen, okerrik baldin badago zuzentzeko, hala ezartzen baitute Nahitaezko Desjabetzeari buruzko 1954ko abenduaren 16ko Legearen 19.2 artikuluak eta horrekin bat datozenek. Alegazioak Lurralde Plangintza, Etxebizitza eta Garraio Saileko Garraio Azpiegituraren Zuzendaritzan aurkeztu beharko dira (Donostia-San Sebastián kalea 1, Lakua 1, 01010 Vitoria-Gasteiz).

				Aipatutako epean, ondasun eta eskubideen zerrenda Lezamako udaletxeko iragarki-oholean ere erakutsiko da jendaurrean.

				Honen berri ematen da, denak jakitun egon daitezen.

				Vitoria-Gasteiz, 2021eko azaroaren 23a.

				Garraio Azpiegituren zuzendaria,

				MARÍA DOLORES DE JUAN DE MIGUEL.

